**REPUBLIKA HRVATSKA**

**ZAGREBAČKA ŽUPANIJA**

**GRAD SAMOBOR**

**Upravni odjel za financije**

KLASA: 400-06/21-01/10

URBROJ: 238/27-06/2-21-1

Samobor, 10. studenog 2021. g.

 **PRIJEDLOG GRADONAČELNICI**

 **PRIJEDLOG GRADSKOM VIJEĆU**

**PREDMET: Prijedlog Odluke o izvršavanju Proračuna Grada Samobora za 2022.**

**godinu**

**OBRAZLOŽENJE:**

Člankom 14. Zakona o proračunu (Narodne novine br. 87/08., 136/12. i 15/15.) propisano je da se, uz proračun, svake godine donosi odluka o izvršavanju proračuna, kojom se uređuje struktura prihoda i primitaka te rashoda i izdataka proračuna i njegovo izvršavanje, opseg zaduživanja i jamstava Grada, upravljanje financijskom i nefinancijskom imovinom, korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, pojedine ovlasti gradonačelnika i ostalih izvršnih tijela u izvršavanju proračuna te druga pitanja u izvršavanju proračuna. U nastavku daje se obrazloženje po pojedinim člancima Prijedloga odluke, izrađenih od strane Upravnog odjela za financije te u suradnji s drugim upravnim tijelima Grada.

**U članku 1.** Prijedloga odluke o izvršavanju Proračuna Grada Samobora za 2022. godinu utvrđuje se sadržaj Odluke.

**U članku 2.** Prijedloga odluke utvrđen je sadržaj i struktura proračuna.

**U članku 3.** utvrđuje se da je proračun Grada konsolidiran odnosno da isti sukladno Zakonu o proračunu i uputama za izradu proračuna jedinica lokalne i područne (regionalne) samouprave dostupnim putem poveznice <https://mfin.gov.hr/istaknute-teme/lokalna-samouprava/upute-za-izradu-proracuna-jlp-r-s/205>, počevši od 2020. godine, i nadalje u narednom razdoblju 2022. – 2024. godine, obuhvaća proračun grada i financijske planove svih proračunskih korisnika Grada Samobora (uključujući rashode za zaposlene osnovnih škola koji se financiraju iz državnog proračuna - samo evidencijski, a način i rokovi dostave evidencijskih naloga utvrđeni su uputom) utvrđene Pravilnikom o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne (regionalne) samouprave te o načinu vođenja Registra proračunskih i izvanproračunskih korisnika (Narodne novine br. 128/09., 142/14., 23/19. i 83/21.), a koji su od 2016. u potpunom obuhvatu uključeni u sustav lokalne riznice Grada, odnosno sastavni su dio proračuna Grada.

Proračunski korisnici Grada Samobora su: Javna vatrogasna postrojba Grada Samobora, Pučko otvoreno učilište Samobor, Gradska knjižnica Samobor, Samoborski muzej, Dječji vrtić Grigor Vitez, Dječji vrtić Izvor, Osnovna škola Rude, Osnovna škola Samobor, Osnovna škola Bogumila Tonija, Osnovna škola Milana Langa i Osnovna škola Mihaela Šiloboda, koji su uključeni u sustav lokalne riznice Grada, te mjesna samouprava i Vijeće srpske nacionalne manjine Grada Samobora, čije su aktivnosti iskazane u Proračunu i nemaju otvorene svoje račune. Iako korisnici koji posluju putem riznice još imaju otvorene vlastite račune, svi prihodi koje ostvaruju proračunski korisnici Grada Samobora, izuzev prihoda za plaće i ostale rashode za zaposlene osnovnih škola, i nadalje se trebaju uplatiti na jedinstveni transakcijski račun proračuna, te se s istog i sredstva povlače po zahtjevima korisnika odnosno putem nadležnih upravnih tijela.

**U članku 4.** propisuju se nosioci, obveze i rokovi dostave proračuna upravnim tijelima te korisnicima proračunskih sredstava, kao i obveza proračunskog korisnika da nadležnom upravnom tijelu dostavi svoj financijski plan usvojen od strane upravljačkog tijela, a koji plan je usuglašen s odobrenim sredstvima u proračunu, te nastavno i obveza dokumentirane provjere navedenog od strane nadležnog upravnog tijela. Posebni dio proračuna mora biti sastavljen od prikupljenih i objedinjenih prijedloga financijskih planova proračunskih korisnika proračuna jedinice u koji su uključeni svi vlastiti i namjenski prihodi i primici proračunskih korisnika, a što se testira pitanjem koji je sastavni dio Upitnika o fiskalnoj odgovornosti, te je navedeno i regulirano u prijedlogu stavka 3. ovog članka.

**U članku 5.** propisuje se upravljanje prihodima i rashodima, upravljanje gradonačelnice raspoloživim novčanim sredstvima na računu Proračuna, pripadnost prihoda od upravljanja slobodnim novčanim sredstvima s računa Proračuna kao prihodima Proračuna, kao i način utvrđivanja i izvršavanja financijskih planova koji su raspoređeni u Posebnom dijelu Proračuna.

Nadalje, propisuje se obveza planiranja sredstava pomoći, namjenskih primitaka i učešća Grada Samobora za projekte financirane iz pomoći i/ili namjenskih primitaka u iznosu koji je predviđen u ugovoru za financiranje projekta, razmjerno sredstvima koja će se koristiti u tekućoj proračunskoj godini.

Proračunski korisnici mogu proračunska sredstva koristiti samo za plaćanje izvršenih isporuka proizvoda i usluga, a u slučaju plaćanja po predujmu, predujam se može isplatiti samo uz suglasnost gradonačelnice, osim za objave u službenom glasilu Republike Hrvatske, za pretplate za stručne časopise i stručnu literaturu, za plaćanje naknade za provedbu osnove za plaćanje Financijskoj agenciji za troškove pokretanja ovršnog postupka, za seminare i sve troškove stručnog usavršavanja, do pojedinačnog iznosa po zaposleniku od 3.000,00 kn, i za pripadajuće troškove smještaja na službenom putu vezanom uz seminare i stručno usavršavanje.

Proračunskim korisnicima predlaže se omogućiti potrebna novčana sredstva na računu odnosno blagajni, a sukladno potrebama iz prakse, čiji utrošak se naknadno pravda računima.

Potencijalno nastale tečajne razlike (realizirana tečajna razlika nastaje kada dođe do promjene u valutnom tečaju između datuma transakcije i datuma podmirenja stavki proizašlih iz transakcije, a evidentira se kao prihod ili rashod, a nerealizirana kada dođe do promjene u valutnom tečaju između datuma transakcije i datuma bilance, a evidentira se samo bilančno) predlažu se u skladu s obračunom priznati i iznad iznosa predviđenog Proračunom.

**U članku 6.** propisuje se procedura za donošenje izmjena i dopuna financijskih planova proračunskih korisnika iz nadležnosti Grada na način da se izmjene i dopune financijskih planova proračunskih korisnika vežu uz izmjene i dopune proračuna, neovisno o izvorima financiranja, a s obzirom na uspostavljeni sustav lokalne riznice te činjenicu da su financijski planovi proračunskih korisnika sastavni dio proračuna. U suprotnom, potencijalno je ostvariv rizik neusklađenosti financijskih planova kod proračunskih korisnika i njihovih planova u računovodstvu proračuna te otežano verificiranje i praćenje zahtjeva koji nadležni odjeli odobravaju temeljem zahtjeva proračunskih korisnika ispostavljenih kroz sustav riznice. Ukoliko u toku godine dođe do promjena koje su vezane uz financiranje iz vlastitih i namjenskih izvora proračunskih korisnika, postupa se kao i do sada. Sukladno odredbama članka 7. ove Odluke, u tom slučaju otvara se stavka u proračunu s iznosom plana 0 kn, a temeljem suglasnosti nadležnih tijela, a sljedećim rebalansom ista se uključuje s planiranim iznosom u plan minimalno na razini ostvarenog prihoda i primitka odnosno izvršenog rashoda i izdatka, uključujući i prenesena sredstva iz prethodne godine.

**Člankom 7.** propisuje se korištenje vlastitih prihoda te namjenskih prihoda i primitaka i mogućnost prijenosa neiskorištenih navedenih viškova prihoda u proračun, a u skladu s definiranom procedurom.

**Članak 8.** Osnovna škola Milana Langa, Bregana primila je nenamjenske donacije u ukupnom iznosu od 1.005.000,00 kn koje čine preneseni višak škole i to: dana 28.12.2018. godine društvo Nepi Croatia Management d.o.o. uplatilo je donaciju u iznosu od 130.000,00 kn, dana 28.12.2018. godine društvo Arena Centar Zagreb d.o.o. uplatilo je donaciju u iznosu od 500.000,00 kn, te dana 31.12.2019. godine društvo Arena Centar Zagreb d.o.o. uplatilo je donaciju u iznosu od 375.000,00 kn. Odlukom Školskog odbora Osnovne škole Milana Langa, Bregana, KLASA: 602-02/21-45/02; URBROJ: 238-27-15-01-21-1 od 9. studenog 2021. godine, predviđeno je da se navedena sredstva donacija utroše u proračunskom razdoblju 2022.-2024. godine za opremanje novoizgrađene školske sportske dvorane u Bregani, a čija izgradnja je predviđena Provedbenim programom Grada Samobora za razdoblje 2021.-2025. godine, stoga su ista planirana financijskim planom pa i Proračunom Grada Samobora i projekcijama za 2023. i 2024. godinu, za investiciju u 2024. godini. Kako se navedena sredstva kumuliranog viška iz primljenih donacija nisu uključila u financijski plan/proračun za narednu 2022. godinu, već će se sukladno Odluci Školskog odbora trošiti u projekcijskoj 2024. godini, potrebno je isto potvrditi i od strane predstavničkog tijela, te navesti razlog nastanka viška, kao i način i svrhu za koju će se upotrijebiti navedeni višak.

**U članku 9.** utvrđuje se način i dinamika isplate proračunskih sredstava korisnicima istih.

**Člankom 10.** utvrđena je namjena i visina korištenja proračunskih sredstava, te je, temeljem članka 44. Zakona o proračunu, utvrđena obveza proračunskih korisnika da za preuzimanje obveza po ugovorima koji zahtijevaju plaćanje u sljedećim godinama, neovisno o izvoru financiranja, prethodno ishode suglasnost gradonačelnice odnosno Gradskog vijeća sukladno Statutu Grada Samobora, a plaćanja koja proizlaze iz navedenih preuzetih obveza proračunski korisnici uključuju u financijski plan u godini u kojoj predmetna obveza dospijeva. Također, utvrđena je iznimka od obvezne primjene navedene odredbe.

**Člankom 11.** definira se način preuzimanja obveza po investicijskim projektima, do stupanja na snagu uredbe Vlade Republike Hrvatske kojom se propisuje način ocjene i postupak odobravanja investicijskih projekata. Tako se navedene obveze mogu preuzimati tek po provedenom stručnom vrednovanju i ocijenjenoj opravdanosti i učinkovitosti investicijskog projekta sukladno Uputi za procjenu opravdanosti i učinkovitosti investicijskih projekata i ulaganja Grada Samobora (Službene vijesti Grada Samobora br. 3/20. i 5/20.), te u skladu s osiguranim sredstvima u Proračunu.

**U članku 12.** definirana je visina korištenja proračunskih sredstava, prava i obveze ovlaštenog nalogodavca za izvršavanje proračuna te da se knjiženje i evidentiranje u poslovnim knjigama temelji na vjerodostojnim, istinitim, urednim i prethodno kontroliranim knjigovodstvenim ispravama. U istom članku propisuje se postupanje grada te prava i obveze nadležnog tijela odnosno korisnika sredstava u cilju praćenja zakonitog i namjenskog korištenja proračunskih transfera kod korisnika istih.

**Člankom 13.**, a temeljem odredbi članka 15. Zakona o proračunu, definira se obvezna fiskalna procjena prijedloga odluka i drugih akata, uz prethodno pribavljenu suglasnost odnosno mišljenje Upravnog odjela za financije.

**U članku 14.** utvrđuju se visina, namjena, način korištenja i izvještavanja dodijeljenih sredstava proračunske zalihe, planiranih unutar zakonskog okvira u ukupnom iznosu od 1.000.000,00 kn. Visina proračunske zalihe limitirana je Zakonom o proračunu najviše do 0,50% planiranih prihoda bez primitaka. Također, predviđeno je postupanje u slučaju ako se tijekom godine u Proračunu osiguraju sredstva za namjenu za koju su sredstva proračunske zalihe dodijeljena, na način da će se sredstva preknjižiti iz proračunske zalihe na planiranu poziciju sukladno nalogu pročelnika.

# U članku 15. utvrđuje se osnovica za obračun plaće gradonačelnice i njenog zamjenika, a sukladno članku 3. Zakona o plaćama u lokalnoj i područnoj (regionalnoj) samoupravi (Narodne novine br. 28/10). Predložena proračunska osnovica u bruto iznosu od 3.515,00 kn jednaka je proračunskoj osnovici koja je sad u primjeni. Ista osnovica primjenjuje se i na plaće zaposlenih kod proračunskih korisnika uključenih u sustav lokalne riznice, izuzev osnovnih škola.

**Člankom 16.** utvrđuje se kako su proračunski korisnici dužni najkasnije u roku od 15 dana od dana isplate naknade za bolovanje na teret Hrvatskog zavoda za zdravstveno osiguranje dostaviti Hrvatskom zavodu za zdravstveno osiguranje zahtjev za refundaciju sredstava, za svaki mjesec u kojem je bila isplata bolovanja. Provođenje navedenog testira se i upitnikom o fiskalnoj odgovornosti koji se daje uz izjavu o fiskalnoj odgovornosti.

**U članku 17.** utvrđuje se visina sredstava za ostala materijalna prava službenicima i namještenicima Grada Samobora i zaposlenicima proračunskih korisnika, način nadoknade troškova prijevoza na posao i s posla, te sredstva za topli obrok, a sve sukladno raspoloživim sredstvima. Sredstva za naknadu troškova prijevoza na posao i s posla osiguravaju se do visine cijene prijevoza u javnom gradskom prometu sukladno izjavi službenika i namještenika odnosno zaposlenika proračunskih korisnika o prijavljenom prebivalištu i udaljenosti od navedene adrese do mjesta rada.

Pravilnikom o izmjenama i dopunama Pravilnika o porezu na dohodak (Narodne novine br. 80/19.), uveden je i neoporezivi primitak novčane paušalne naknade za podmirivanje troškova prehrane radnika u godišnjem iznosu do 5.000,00 kn, te se stoga i nadalje predlažu osigurati sredstva za topli obrok u neoporezivom iznosu od 416,00 kn neto mjesečno za svakog službenika i namještenika odnosno zaposlenika proračunskog korisnika.

Službenik i namještenik odnosno zaposlenik proračunskog korisnika ne ostvaruje pravo na isplatu sredstava naknade troškova prijevoza na posao i s posla te za topli obrok ako izostane s posla cijeli mjesec, bez obzira na razlog izostanka (godišnji odmor, plaćeni dopust, neplaćeni dopust, bolovanje i sl.).

Zadnjim stavkom propisano je da se odredbe stavaka 2., 3. i 4. ovog članka ne odnose se na zaposlenike osnovnih škola, jer su njihova materijalna prava regulirana kolektivnim ugovorom.

**Članak 18.** utvrđuje da će se naknade članovima Gradskog vijeća, članovima radnih tijela Gradskog vijeća i radnih tijela gradonačelnice isplaćivati temeljem posebne odluke Gradskog vijeća. Isto tako, temeljem posebne odluke Gradskog vijeća isplaćivat će se i sredstva za rad političkih stranaka i nezavisne vijećnice.

**U članku 19.** propisuje se način povrata pogrešno ili više uplaćenih prihoda proračuna u tekućoj i iz prethodnih proračunskih godina, kao i postupanje u slučaju ukoliko se naknadno utvrdi da je isplata iz proračuna izvršena nezakonito i/ili neopravdano.

**U članku 20.** definira se obveza korisnika da sredstva doznačena iz Proračuna do 31. prosinca 2022. godine, a za koja nemaju iskazane obveze u Bilanci na dan 31. prosinca 2022. godine, vrate u Proračun, na način i u roku koji će odrediti Upravni odjel za financije.

**U članku 21.** utvrđuju se proračunska sredstva za rad Vijeća srpske nacionalne manjine Grada Samobora u ukupnom iznosu od 20.000,00 kn i predstavnika slovenske nacionalne manjine Grada Samobora u iznosu od 7.000,00 kn, način rasporeda donacije, kao i obvezu podnošenja godišnjeg izvještaja o radu. Naime, člankom 29. Ustavnog zakona o pravima nacionalnih manjina (Narodne novine br. 155/02., 47/10., 80/10. i 93/11.) propisano je da se sredstva koja vijeće nacionalne manjine ostvari iz proračuna mogu koristiti isključivo za namjene utvrđene proračunom i odlukom o izvršavanju proračuna.

**U članku 22.** utvrđuje se da su za funkcioniranje rada odnosno redovnog poslovanja mjesne samouprave Grada Samobora, manjih komunalnih aktivnosti te ostalih potreba za sudjelovanje gradskih četvrti i mjesnih odbora na Samoborskom fašniku i svim aktivnostima u organizaciji Grada Samobora, planirana sredstva u Posebnom dijelu Proračuna u Razdjelu 006 Upravni odjel za komunalne djelatnosti, Glava 00605 Mjesna samouprava, te njihovo korištenje. Gradskim četvrtima i mjesnim odborima koji sudjeluju na gradskim manifestacijama, radi veće operativnosti u provedbi aktivnosti gradonačelnica odobrava podizanje gotovine u iznosu do 5.000,00 kn. Kako se za sve proračunske korisnike Grada propisuje obveza dostave izvještaja, tako se i odredbom ovog članka uređuje obveza vijeća mjesnih odbora i vijeća gradskih četvrti za dostavljanje godišnjeg izvještaja o svom radu, kao što je to i uređeno Odlukom o načinu financiranja djelatnosti mjesnih odbora i gradskih četvrti Grada Samobora (Službene vijesti Grada Samobora br. 9/17.).

**U članku 23.** regulira se provođenje postupaka javne i jednostavne nabave te prava i obveze grada i proračunskih korisnika Grada Samobora u svezi istih, a sukladno zakonskim i podzakonskim propisima koji reguliraju postupke javne nabave te internim aktima kojima se uređuje jednostavna nabava, kao i mogućnost zajedničke provedbe određenih postupaka javne nabave Grada i proračunskih korisnika u cilju ostvarivanja ušteda u poslovanju.

**U članku 24.** ovlašćuje se gradonačelnicu da tijekom godine sklopi ugovor te transferira proračunom planirana sredstva kapitalne pomoći TD Komunalac u ukupnom iznosu od 2.915.000,00 kn, na prijedlog Upravnog odjela za komunalne djelatnosti, a po zahtjevu TD Komunalac. Nadalje, zadužuje se TD Komunalac da Upravnom odjelu za komunalne djelatnosti dostavi izvješće o utrošku kapitalne pomoći, u roku od dva mjeseca od utroška sredstava a najkasnije do 15. siječnja 2023. godine.

**U članku 25.** definira se modalitet isplate sredstava udrugama.

**U članku 26.** utvrđuje se način isplate planiranih financijskih sredstava Vatrogasnoj zajednici grada Samobora, koja su osigurana za potrebe redovitog djelovanja iste, a sukladno aktima iz područja vatrogastva.

**U članku 27.** predlaže se urediti način raspolaganja sredstvima po proračunskim stavkama u Posebnom dijelu Proračuna gdje nije određen krajnji korisnik u Posebnom dijelu te u programima koji su doneseni zajedno s Proračunom, tako da se ta sredstva raspoređuju zaključkom gradonačelnice.

Temeljem članka 48. Zakona o lokalnoj i područnoj (regionalnoj) samoupravi (Narodne novine br. Narodne novine br. 19/13. – pročišćeni tekst, 137/15., 123/17., 98/19. i 144/20.), gradonačelnica je ovlaštena raspolagati iznosom u visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom, s time da isto mora biti planirano u proračunu jedinice i provedeno u skladu sa zakonom, a najviše do 1.000.000,00 kn. Po izradi financijskih izvještaja grada za 2021. godinu u veljači 2022., a temeljem navedenih ostvarenih prihoda u 2021. godini, bit će poznat točan podatak o iznosu do kojeg će gradonačelnica biti zakonski ovlaštena raspolagati u 2022. godini, a svakako taj iznos ne može biti veći od 1.000.000,00 kn koji čini najviši mogući zakonski limit raspolaganja gradonačelnice u 2022. godini, a za iznos iznad toga potrebna je odluka Gradskog vijeća. Kako su sredstva za pojedine investicije planirana prijedlogom proračuna i projekcija pa i programa koji se donose uz proračun, na taj je način utvrđena namjena i okvir financiranja navedenih rashoda, a radi omogućavanja brže realizacije ugovora i same investicije/aktivnosti, predlaže se ovlastiti gradonačelnicu za poduzimanje svih daljnjih aktivnosti i potpisivanja akata i izvršavanje plaćanja vezanih uz pojedine proračunske stavke navedene u ovom Prijedlogu odluke, i to:

- Kupnja radnih bilježnica i dr. obrazovnih materijala za učenike osnovnih škola Grada Samobora za koju su planirana sredstva u iznosu od 1.500.000,00 kn,

- Izgradnja pješačko biciklističke staze uz državnu cestu D231 za koju su planirana sredstva prijenosa sredstava Hrvatskim cestama d.o.o. u iznosu od 4.000.000,00 kn za izgradnju pješačko-biciklističke staze, koju će Grad Samobor preuzeti u vlasništvo, upravljanje i održavanje nakon završetka radova, a sukladno prijedlogu Sporazuma o suradnji i reguliranju međusobnih odnosa za izvanredno održavanje državne ceste oznake DC231, od raskrižja s Ulicom Ante Starčevića do mosta preko rijeke Gradne u Samoboru u duljini od 2,4 kilometara i izgradnju pješačko-biciklističke staze u Ulici grada Wirgesa (uz državnu cestu DC231),

- Izgradnja zamjenskog mosta preko potoka Gradna na ulicama Mlinska-Milakovićeva, za koju su planirana sredstva u iznosu od 2.000.000,00 kn,

- Rekonstrukcija i dogradnja zgrade za odgoj i obrazovanje – osnovna škola, u Ulici Vlade Gotovca 1, za koju su planirana sredstva u iznosu od 10.000.000,00 kn,

- Rekonstrukcija i dogradnja zgrade Dječjeg vrtića Izvor u Ulici Gustava Krkleca 2, za koju su planirana sredstva u iznosu od 2.400.000,00 kn,

- Izgradnja sportske dvorane i dogradnja OŠ Milan Lang u Bregani, za koju su planirana sredstva u iznosu od 5.000.000,00 kn.

**U članku 28.** regulira se zakonska mogućnost gradonačelnice za donošenjem preraspodjele sredstava u okviru 5% proračunom utvrđenih rashoda i izdataka na proračunskoj stavci koja se umanjuje, uz Zakonom o proračunu propisanu iznimku donošenja preraspodjele od 15%, ako se time osigurava povećanje sredstava nacionalnog učešća planiranih u proračunu za financiranje projekata koji se sufinanciraju iz sredstava Europske unije, te obveza izvještavanja Gradskog vijeća o izvršenoj preraspodjeli sredstava u polugodišnjem i godišnjem izvještaju o izvršenju proračuna.

**U članku 29.**, sukladno odredbi iz članka 68. Zakona o proračunu, propisana je mogućnost gradonačelnice, da uz primjereno osiguranje i kamate, može odgoditi plaćanje ili ugovoriti s dužnikom obročnu otplatu duga te prodati, otpisati ili djelomično otpisati potraživanje ako dužnik zadovoljava uvjete propisane Uredbom o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja (Narodne novine br. 52/13. i 94/14).

U istom članku, sukladno Općem poreznom zakonu (Narodne novine br. 115/16., 106/18., 121/19., 32/20. i 42/20.), utvrđuje se mogućnost pročelnika Upravnog odjela za financije kao čelnika poreznog tijela Grada Samobora da može odgoditi u cijelosti ili djelomično te otpisati potraživanja na ime javnih davanja, kao i uvjeti za isto. Također, ovim člankom utvrđuje se zakonska mogućnost sklapanja upravnog ugovora koji se može odnositi na namirenje poreznog duga u cijelosti ili djelomično, a isti se sklapa u pisanom obliku najdulje na rok od 24 mjeseca, koji rok bi se primijenio i na druge odgode ukoliko posebnim propisom nije drugačije propisano.

Stavkom 2. i 3. propisuje se mogućnost gradonačelnici da prema Općem poreznom zakonu i Zakonu o obveznim odnosima (Narodne novine br. 35/05., 41/08., 125/11., 78/15. i 29/18.), a sve sukladno članku 48. Zakona o lokalnoj i područnoj (regionalnoj) samoupravi, donese zaključak o otpisu potraživanja za dugovanja po pojedinim vrstama prihoda za koje je nastupila apsolutna zastara prava na naplatu, u slučajevima kad je dužnik umro te za javna davanja koja se nisu uspjela naplatiti u stečajnom postupku koji je okončan, ako postoji pravomoćno rješenje o brisanju iz sudskog registra i ako postoji pravomoćno rješenje o sklopljenoj predstečajnoj nagodbi kojim je utvrđeno da se dug otpisuje.

Nadalje, omogućava se gradonačelnici da odobri dužniku odgodu i obročnu otplatu duga koji se ne smatra javnim davanjem u pisanom obliku, najdulje na rok od 24 mjeseca, i to iz razloga da se dužnicima, koji ne udovoljavaju kriterijima za obročnu otplatu duga propisanim Uredbom donesenom na temelju članka 68. Zakona o proračunu, omogući obročna otplata duga u cilju brže naplate potraživanja bez potrebe pokretanja prisilne naplate duga koja bi polučila dodatne troškove i vremensku odgodu naplate, a sve u skladu s pozitivnim propisima RH.

Sukladno članku 150. Općeg poreznog zakona, definira se da pročelnik Upravnog odjela za financije otpisuje po službenoj dužnosti dospjeli porezni dug za svaku pojedinu vrstu poreza, koji na dan 31. prosinca tekuće godine ne prelazi iznos od 10,00 kn. Isto tako, sukladno Uredbi o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja, definira se da gradonačelnica može otpisati potraživanje za dug koji se ne smatra javnim davanjem prema dužniku fizičkoj i pravnoj osobi u iznosu do 50,00 kn.

**U članku 30.** uređuje se postupanje u slučaju ako su potraživanja grada javna davanja naplaćena u financijskoj i nefinancijskoj imovini, a navedeni je poslovni događaj potrebno iskazati i u Proračunu. Javna davanja u smislu Općeg poreznog zakona jesu porezi i druga javna davanja (naknade za koncesije, komunalna naknada, komunalni doprinos, novčane kazne za porezne prekršaje i sva davanja čije je utvrđivanje i/ili naplata i/ili nadzor prema posebnim propisima u nadležnosti poreznog tijela). Ako su potraživanja grada za takva javna davanja naplaćena u financijskoj i nefinancijskoj imovini, navedeni poslovni događaj je potrebno iskazati i u Proračunu. Iskazuje se vrsta prihoda ovisno o vrsti javnih davanja koja su naplaćena te vrsta rashoda ovisno o primljenoj financijskoj i nefinancijskoj imovini.

**U članku 31.** utvrđuje se obveza Upravnog odjela za financije da vodi knjigovodstvenu evidenciju nefinancijske dugotrajne imovine Grada Samobora te obveza pročelnika upravnih tijela i čelnika pravnih osoba koji upravljaju imovinom Grada da podatke o svakoj poslovnoj promjeni na imovini kojom upravljaju dostavljaju Upravnom odjelu za financije.

**U članku 32.** propisuje se postupanje u vezi izdanih i primljenih instrumenata osiguranja plaćanja.

**U članku 33.** utvrđuje se iznos ukupne godišnje obveze Grada sukladno Zakonu o proračunu i Pravilniku o postupku zaduživanja te davanja jamstava i suglasnosti jedinica lokalne i područne (regionalne) samouprave (Narodne novine br. 55/09. i 139/10.), na način da je definiran očekivani iznos duga glavnice za zaduženja grada na kraju proračunske 2022. godine od ukupno 43.039.858,89 kn. U navedenom iznosu uključen je očekivani iznos glavnice na kraju 2022. g. za zaduženje kod HPB d.d. iz 2016. godine od 11.810.281,96 kn i zaduženje po Ugovoru o kreditu kod OTP banke d.d. iz 2020. godine od 31.229.576,93 kn.

Kad se iznosu očekivanog duga glavnice po preuzetim dugoročnim zaduženjima Grada Samobora na kraju proračunske godine od 43.039.858,89 kn pribroji iznos ukupnog duga Grada Samobora po osnovi danog jamstva za otplatu duga pravnim osobama u vlasništvu Grada na kraju proračunske 2022. godine od 8.499.727,29 kn (odnosi se na dano jamstvo TD Komunalac za iznos glavnice i kamata u 2015. g. refinanciranog kredita za kolodvor kod OTP banke za koji je 27. prosinca 2018. godine sklopljen Dodatak br. 1. Ugovoru o dugoročnom kreditu, a istim je redovna kamatna stopa ugovorena u fiksnoj visini od 1,87% godišnje – dotad je bila 3,27%, stoga se i iznos jamstva Grada od siječnja 2019. godine smanjio), kao rezultat dobijemo očekivani ukupni dug Grada Samobora na kraju proračunske godine s osnova zaduživanja i danih jamstava na dan 31.12.2022. godine u iznosu od 51.539.586,18 kn.

U istom članku, stavkom 6. propisuje se da gradonačelnica može mijenjati i dopunjavati ugovor o zaduženju grada, i to ako se na taj način ugovaraju povoljniji uvjeti zaduživanja, koji će dovesti do manjih troškova povrata gradskog duga.

Stavkom 7. omogućuje se da se otplata glavnice i kamata te jamstava može izvršavati iznad planiranih iznosa.

U stavku 8. utvrđena su sredstva jamstvene pričuve za pokriće rizika po navedenom izdanom jamstvu Grada TD Komunalac u iznosu od 500.000,00 kn.

U stavku 9. ovog članka definira se obveza pravne osobe u većinskom vlasništvu ili suvlasništvu Grada Samobora i ustanove čiji je osnivač Grad Samobor da se može dugoročno zaduživati samo za investiciju uz suglasnost većinskog vlasnika, odnosno osnivača, a sukladno odredbama propisa kojima se uređuje područje proračuna (Zakon o proračunu i podzakonski akti) te Statutu Grada Samobora. Sukladno Statutu Grada Samobora, gradonačelnica odlučuje o davanju suglasnosti za zaduživanje pravnim osobama u većinskom izravnom ili neizravnom vlasništvu Grada i o davanju suglasnosti za zaduživanje ustanova kojih je osnivač Grad (čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom, a najviše do 1.000,000,00 kn), a Gradsko vijeće donosi odluke o zaduživanju i davanju jamstava Grada Samobora.

U stavcima 10. do 12. definira se procedura zaprimanja, obrade i odobravanja zahtjeva za davanje suglasnosti za zaduženje i/ili davanje jamstva te dokumentacija koju je potrebno priložiti zahtjevu.

Nadalje, u stavku 13. predlaže se da se, iznimno, ugovor o kreditu za koji je dana suglasnost odnosno jamstvo grada i instrument jamstva može mijenjati i dopunjavati samo uz pisanu suglasnost gradonačelnice, ako se na taj način ugovaraju povoljniji uvjeti zaduživanja, koji će dovesti do manjih troškova korisnika kredita.

U zadnjem stavku obvezuje se pravna osoba koja je dobila suglasnost (i jamstvo) grada da o sklopljenom ugovoru o zaduživanju te njegovim izmjenama i dopunama, kao i njegovim otplatama izvještava Upravni odjel za financije u utvrđenim rokovima, a kako bi grad u zakonom propisanom roku o istome izvijestio Ministarstvo financija.

**Članak 34.** Člankom 86.a Zakona o proračunu omogućeno je kratkoročno zaduživanje lokalne jedinice najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova, a kao posljedica premošćivanja jaza nastalog zbog različite dinamike priljeva sredstava i dospijeća obveza, stoga je navedena zakonska mogućnost predviđena i ovim Prijedlogom odluke uz ovlaštenje gradonačelnici u slučaju njenog potencijalnog korištenja.

**Člankom 35.** uređena je obveza proračunskih korisnika u svezi dostave propisanih polugodišnjih i godišnjih financijskih izvještaja nadležnom upravnom tijelu Grada i Upravnom odjelu za financije, i to do isteka roka za predaju izvještaja Financijskoj agenciji. Također, propisuje se obveza dostave godišnjeg izvješća o radu i poslovanju (ostvarenje financijskog plana, izvještaj o radu te prijedlog o korištenju neutrošenih sredstava odnosno prijedlog pokrića manjka) nadležnom upravnom tijelu Grada, najkasnije do 15. ožujka tekuće godine. U istom članku propisana je i obveza gradonačelnice da kao izvršitelj proračuna izvijesti Gradsko vijeće o polugodišnjem i godišnjem izvršenju proračuna u propisanim rokovima. Nadalje, definirana je i odredba kojom trgovačka društva kojima je Grad Samobor osnivač odnosno vlasnik u rokovima propisanim Statutom Grada Samobora i propisima kojima se uređuje područje proračuna dostavljaju gradonačelnici dnevni red sjednice skupštine te podnose sve revizijske izvještaje i izvještaje nadzornih tijela za proteklu poslovnu godinu, ako ih ne sadrži dnevni red skupštine.

**Člankom 36.** utvrđuje se pravo nadzora i revizije nad financijskim, materijalnim i računovodstvenim poslovanjem korisnika proračuna, te nad zakonitošću i svrsishodnom uporabom korištenih proračunskih sredstava, kao i obavljanje kontrola kod korisnika proračunskih sredstava od strane osobe koje odredi pročelnik nadležnog upravnog tijela odnosno radna skupina koju imenuje gradonačelnica.

**U članku 37.** propisan je dan stupanja na snagu predložene Odluke.

**PRAVNI TEMELJ:**

* članak 35. Zakona o lokalnoj i područnoj (regionalnoj) samoupravi (Narodne novine br. 19/13. – pročišćeni tekst, 137/15., 123/17., 98/19. i 144/20.)
* članak 14. Zakona o proračunu (Narodne novine br. 87/08., 136/12. i 15/15.)
* članak 30. točka 3. Statuta Grada Samobora (Službene vijesti Grada Samobora br. 2/21. – pročišćeni tekst)
* članak 69. Poslovnika Gradskog vijeća Grada Samobora (Službene vijesti Grada Samobora br. 3/19. i 3/20.).

**PRIJEDLOG ZAKLJUČKA:**

Sukladno gore navedenom predlaže se gradonačelnici/Gradskom vijeću Grada Samobora da donese sljedeći

**ZAKLJUČAK**

1. Prihvaća se i utvrđuje Prijedlog odluke o izvršavanju Proračuna Grada Samobora za 2022. godinu, u tekstu kao što je dan u materijalima za sjednicu.
2. Za izvjestitelja ove točke dnevnog reda određuje se pročelnik Upravnog odjela za financije, Željko Radovanić, dipl.iur.
3. Predlaže se Gradskom vijeću Grada Samobora da o Prijedlogu odluke iz točke 1. ovog Zaključka provede raspravu i istu usvoji.

**Nosilac obrade:**

Upravni odjel za financije

**Obradili:**

Željko Radovanić, dipl.iur.

Loranda Novosel, dipl.oec.

Jelena Sirovica, dipl.oec.

Andrej Radovanić, mag.oec.univ.spec.pol.

**PROČELNIK**

 Željko Radovanić, dipl.iur.